Gregorius, episcopus, servus servorum Dei, dilecto filio priori monasterii Sancti Saturnini de Portu, Cluniacensis ordinis, Uceticensis diocesis, salutem et apostolicam benedictionem. Cum a nobis petitur quod justum est et honestum, tam vigor equitatis quam ordo exigit rationis, ut id per sollicitudinem officii nostri ad debitum perducatur effectum. Exhibita siquidem nobis tua petitio continebat, quod orta dudum inter te et dilectum filium, nobilem virum Bertrandum de Baucio, comitem Avellini, super eo quod idem comes in de Sarriano et Podii Aycardi castris et villis, sitas in comitatu Venesino, jurisdictionem sibi vindicare nitebatur, et aliis diversis articulis materia questionis, tandem tu, de consensu dilecti filii... abbatis Cluniacensis, et idem comes in venerabilem fratrem nostrum archiepiscopum Arelatensem, tanquam in arbitrum arbitratorem et amicabilem compositorem, sub certa pena juramento hinc inde prestito, compromittere curavistis. Unde idem archiepiscopus, compromisso ipso recepto ac auditis super hiis que partes proponere voluerunt, eis presentibus et consentientibus, diffiniendo pronunciavit et pronuntiando, mandando, laudando, ordinando ac precipiendo definivit, prout in litteris super hoc pro te et monasterio tuo super hoc confectis, et ipsorum archiepiscopi, abbatis et comitis, ac tuo, sigillis munitis plenius continetur; adjecto tamen in litteris ipsis ut si hujusmodi ejus processus per nos non approbaretur, omnia essent in eo statu in quo erant tempore compromissi. Nos igitur, tuis et abbatis ac comitis predictorum supplicationibus inclinati, quod super hoc pro te et monasterio tuo factum est ratum et gratum habentes, id ex certa scientia, auctoritate apostolica approbamus ac etiam confirmamus, et presentis scripti patrocinio communimus, sacrosancte Romane ecclesie in omnibus jure salvo. Tenorem autem predictarum litterarum de verbo ad verbum presentibus inseri fecimus, qui talis est: «In nomine, etc.» Nulli ergo omnino hominum liceat hanc paginam nostre approbationis et confirmationis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum apostolorum ejus se noverit incursurum. Datum Bellicardi, X kal. julii, pontificatus nostri anno quarto.